Culture Club
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Culture Club er et britisk popband. De hadde enorm suksess i 1982–1984 med sin selvkomponerte, karibisk- og soulinspirerte lettvekterpop, frontet av den karismatiske androgyne vokalisten Boy George.
Bandet ble dannet i London i 1981 av vokalisten Boy George (født George Alan O'Dowd, 1961), gitaristen Roy Hay (født 1961), bassisten Mikey Craig (født 1960) og trommeslageren Jon Moss (født 1957). En minneverdig musikkvideo bidro til at deres tredje single, Do You Really Want To Hurt Me, ble en kjempehit verden over i 1982. Også oppfølgerne gjorde det veldig bra, godt hjulpet av den kraftige soulstemmen til Culture Clubs faste korist, Helen Terry: Time (Clock Of The Heart), Church Of The Poison Mind og I'll Tumble 4 Ya.I 1983 gikk Karma Chameleon til topps i Norge, Storbritannia og USA, hvor også de tre første albumene ble kjempesuksesser: Kissing To Be Clever (1982), Colour By Numbers (1983) og Waking Up With The House On Fire (1984). Culture Club fikk dessuten store hits med Victims i 1983, Miss Me Blind, It's A Miracle og The War Song i 1984 og Move Away i 1986.En heroinavhengig Boy George erklærte i 1987 at gruppa var oppløst, og fikk de neste årene en rekke store og små solohits. I 1998 gjenoppsto Culture Club og fikk en stor britisk hit med I Just Wanna Be Loved, men albumet Don't Mind If I Do (1999) floppet.Gruppa ble igjen oppløst i 2002, hvorpå Boy George fortsatte sin DJ-karriere. I 2006-2007 gjenoppsto imidlertid Culture Club med ny besetning: Craig, Moss, Phil Pickett (gitar) og Sam Butcher (vokal). Originalbesetningen var tilbake igjen i 2011, og de ga ut albumet Life i 2018. Les mer i Store norske leksikon popmusikk Eksterne lenker Boy George og Culture Club